Hollerech
Hollerech ass eng fréier Gemeng an ee vun de 24 offizielle Quartiere vun der Stad Lëtzebuerg. E läit am Südweste vun der Haaptstad.

Geographie 
Hollerech ass 159,99 Hektar grouss a läit op enger Héicht tëscht 255,8 an 293,900 m. De Quartier grenzt am Norden un de Belair an dann, am Sënn vun der Auer, un d'Uewerstad, d'Gare, Gaasperech, Zéisseng a Märel.

D'Zéissenger Baach an d'Péitruss lafen duerch de Quartier.

Geschicht 
Et gëtt ugeholl, datt déi éischt Uertschaft do tëscht dem 5. an dem 10. Joerhonnert entstanen ass. D'Par Hollerech gouf et schonn ëm 980. Deemools goufen Nimm wéi Holdrig oder Holrich gebraucht. Eng méiglech Erklärung vum Numm kéint och déi fréier St-Ulrichs-Kierch am Stadgronn sinn. De Gronn huet deemools zur Par Hollerech gehéiert an aus „Ulrich“ kéint iwwer „Ullerich“ an „Hullerich“ schlussendlech „Hollerech“ entstane sinn.

Hollerech war bis 1920 eng eegestänneg Gemeng am Dall vun der Péitruss, ier se dunn duerch Gemengefusioun un d'Stad Lëtzebuerg ugeschloss gouf.

Laang Zäit war Hollerech eng industriell Plaz. D'Hollerecher Schmelz (Servais-Schmelz) vun de Bridder Philippe Servais a Bernard Servais huet mat hiren dräi Héichiewen am Joer 1883 de Produktiounsmaximum vun 19.270 Tonne Stol erreecht. 1886 ass d'Schmelz definitiv zougemaach ginn an 1898 huet sech op där Plaz e Gaswierk etabléiert, d'Hollericher Gaswerk A.G.

Am Zweete Weltkrich krut déi Hollerecher Gare eng traureg Reputatioun. Vun do aus sinn d'Zwangsrekrutéiert fortgefuer a Famille vu politesche Prisonéier an Nazi-Däitschland ëmgesidelt ginn. Nach haut erënneren den Deportatiounsmemorial an e Monument nieft der fréierer Gare un déi däischter Zäit aus der Lëtzebuerger Geschicht.

Mam Bau vun der Escher Autobunn (A4) uganks den 1970er Joren an der Op- resp. Offaart zu Hollerech, hunn eng Partie Haiser missten ofgerappt ginn an de Quartier ass u sech an zwee gedeelt ginn. Haut ass Hollerech bekannt als „Paart“ vun der Escher Autobunn an d'Stad eran, als de Quartier mam Park-and-Ride Bouillon, der Busgarage vun der Stad Lëtzebuerg, mam Sëtz vun der Banque internationale à Luxembourg (fréier Dexia-BIL), vun der Vereenegung vun de Krankekeesen, vun eeleren industrielle Sitten (Paul Wurth an Heintz Van Landewyck), awer och als Treffpunkt am Stater Nuetsliewen.

An der 2. Hallschecht vun den 2010er Jore goufe Pläng virgestallt, d'fréier Sitte vu Paul Wurth an Heintz Van Landewyck nei ze bebauen, mat virun allem Wunnenge fir bis zu 4.000 Leit.

Awunner 

Enn 2010 hunn zu Hollerech 5.961 Leit gewunnt. Op den  waren et der . Den Undeel vun de Lëtzebuerger louch bei  % géintiwwer  % Auslänner.

Bekannt Hollerecher 

 Fernand Hoffmann (1929-2000), Auteur a Sproochewëssenschaftler
 Jean-Pierre Lamboray (1882-1962), Moler

Literatur 
 Etringer, Norbert, 1989. Liebes, altes Hollerich. Verlag Emile Borschette, 172 S. Dréckerei Joseph Beffort, Lëtzebuerg.
 Etringer, N. (Koord.), 1983. 1000 Jor Por Hollerech 983-1983. Dréckerei J.M. Watgen, Hollerech, 156 S.
 Etringer, Norbert, 1965. Hollerich. Tatsachen aus der Geschichte einer Vorstadtgemeinde. In: Inauguration du monument aux morts 1940-1945 Hollerich 26 septembre 1965, S. 17-63. Dréckerei Jos Ewen, Lëtzebuerg-Hollerech. 64 S.
Fernand Théato, 2006, D'Stéifkand Hollerech an: Kräiz a quier duerch d'Stad an d'Gemeng Lëtzebuerg, Chorale Sang & Klang. S. 48-51

Kuckt och 
 Kierch Lëtzebuerg-Hollerech
 Deportatiounsmemorial zu Hollerech
 Monument de la déportation civile et militaire zu Hollerech
 Monument aux morts zu Hollerech
 Eugenio Curiel, den italieenesche Partisan aus dem Zweete Weltkrich no deem den italieenesche Kulturzenter zu Hollerech genannt ass
 Märeler Park
 Hollerecher Schluechthaus

Um Spaweck 

 Stadentwécklunsplang vun Hollerech
 Hollerecher Schmelz

Uertschaften zu Lëtzebuerg